b"\n_START_ARTICLE_\nMomordica charantia\n_START_SECTION_\nEtimologia\n_START_PARAGRAPH_\nEl nom de mom\xc3\xb2rdica prov\xc3\xa9 del llat\xc3\xad mordeo, momordi, morsum, mordere, que vol dir mossegar. Aquesta caracter\xc3\xadstica fa refer\xc3\xa8ncia a l'aspecte dentat i rosegat que presenten les llavors, les quals sembla que hagin estat queixalades.\n_START_SECTION_\nEcologia\n_START_PARAGRAPH_\n\xc3\x89s una planta herb\xc3\xa0cia trepadora.\n_START_SECTION_\nDistribuci\xc3\xb3 mundial\n_START_PARAGRAPH_\nNativa de les zones tropicals del Vell M\xc3\xb3n, actualment pantropicals, des de l'\xc3\x80frica tropical fins a Austr\xc3\xa0lia, incloent parts de l'Amaz\xc3\xb2nia, est d'\xc3\x80frica, i el Carib. Va ser domesticada, possiblement a l'\xc3\x8dndia i al sud de la Xina, i ara ja es troba de forma natural a gaireb\xc3\xa9 totes les regions tropicals i subtropicals. Forma part d'un mercat important al sud i l'est d'\xc3\x80sia i se'n poden trobar cultius a petita escala a sud Am\xc3\xa8rica amb fins alimentaris i medicinals, al sud dels Estats Units, per vendre-la al mercat culinari asi\xc3\xa0tic i tamb\xc3\xa9 a l'est afric\xc3\xa0, per conreadors asi\xc3\xa0tics. Nom\xc3\xa9s ocasionalment es recol\xc2\xb7lecta la mom\xc3\xb2rdica a partir de plantes silvestres per a alimentaci\xc3\xb3 o medicina.\n_START_SECTION_\nDistribuci\xc3\xb3 al Principat de Catalunya\n_START_PARAGRAPH_\nA Catalunya no es troba la Momordica chantaria ni en estat salvatge ni en cultius, b\xc3\xa0sicament pel clima, per\xc3\xb2 pot apar\xc3\xa8ixer en algun jard\xc3\xad com a planta ornamental.\n_START_SECTION_\nH\xc3\xa0bitat\n_START_PARAGRAPH_\nLa mom\xc3\xb2rdica prefereix temperatures relativament altes, de 25 \xc2\xb0C o m\xc3\xa9s, per\xc3\xb2 quan s\xc3\xb3n superiors a 37 \xc2\xb0C el fruit no es desenvolupa b\xc3\xa9, depenent del genotip. A l'\xc3\x8dndia per exemple, s\xc3\xb3n capa\xc3\xa7os de cultivar els fruits a 40 \xc2\xb0C. De manera natural, la mom\xc3\xb2rdica apareix en \xc3\xa0rees a altituds superiors als 1700 metres amb elevades precipitacions, en selves tropicals, i plantacions.\n_START_SECTION_\nCultiu\n_START_PARAGRAPH_\nQuan se la cultiva en condicions extremadament humides, t\xc3\xa9 lloc un fenomen anomenat pansiment bacteri\xc3\xa0 i f\xc3\xbangic. Les fulles i els pec\xc3\xadols es panseixen; de vegades tan r\xc3\xa0pidament que els primers s\xc3\xadmptomes passen desapercebuts. Les plantes comencen a pansir-se pels brots laterals i pot arribar a afectar a la planta sencera. Els fruits provinents de plantes infectades poden estar pansits, ser massa petits, amb formes estranyes i no tenir massa sabor. Per tot aix\xc3\xb2, el cultiu d'aquesta curcubitacia \xc3\xa9s complex. Molts agricultors han optat per utilitzar mantells per a mantenir en equilibri la humitat de la terra, ja que \xc3\xa9s preferible un bon drenatge profund dels s\xc3\xb2ls franco-arenosos i els franco-llimosos, que contenen un elevat contingut de mat\xc3\xa8ria org\xc3\xa0nica i retenen b\xc3\xa9 laigua. Sembla que s\xc3\xb3n plantes neutres, la floraci\xc3\xb3 no est\xc3\xa0 afectada pel fotoper\xc3\xadode o la llarg\xc3\xa0ria del dia.\n_START_SECTION_\nPort i dimensions\n_START_PARAGRAPH_\nPlanta herb\xc3\xa0cia trepadora, monoica i anual. Pot arribar a fer una al\xc3\xa7ada de 5 metres. La tija \xc3\xa9s r\xc3\xadgida, pot ser glabre o pubescent i t\xc3\xa9 circells simples.\n_START_SECTION_\nMorfologia (forma, divisi\xc3\xb3 marge), textura i disposici\xc3\xb3 de les fulles\n_START_PARAGRAPH_\nLes fulles s\xc3\xb3n simples, de contorn ovat-reniforme o orbicular i cordades a la base. El marge \xc3\xa9s l\xc3\xb2bulo-palmat, amb els l\xc3\xb2buls sinuats o lobats i normalment glabres o pubescents. Peciolades, disposades de manera alternada, sense est\xc3\xadpules i amb circells.\n_START_SECTION_\n\xc3\x92rgans reproductors\n_START_PARAGRAPH_\nLes flors s\xc3\xb3n unisexuals, solit\xc3\xa0ries, i estan disposades a l'acil de la fulla. S\xc3\xb3n regulars, amb el periant pent\xc3\xa0mer amb una br\xc3\xa0ctea prominent a la base del pedicel. El calze est\xc3\xa0 format per un tub c\xc3\xb2nic i l\xc3\xb2buls de fins a 7\xc2\xa0mm de llargada, amb cinc s\xc3\xa8pals. La corol\xc2\xb7la consta de cinc p\xc3\xa8tals lliures de color groc p\xc3\xa0l\xc2\xb7lid o ataronjats amb dues escames des de la base._NEWLINE_Les flors masculines tenen tres estams, i les anteres al centre de la flor. _NEWLINE_Les flors femenines tenen un ovari \xc3\xadnfer, de forma ovoide tirant a fusiforme, amb la coberta plena de rugositats m\xc3\xa9s o menys punxegudes i tres estigmes. _NEWLINE_La pol\xc2\xb7linitzaci\xc3\xb3 \xc3\xa9s entom\xc3\xb2fila, ja que la porten a terme les abelles i altres insectes.\n_START_SECTION_\nFruit\n_START_PARAGRAPH_\nEl fruit \xc3\xa9s una baia pendolant generalment ovoide i una mica punxegut a l'extrem. Fa uns 11 cm x 4 cm. i \xc3\xa9s de coloraci\xc3\xb3 vermellosa i ataronjada quan \xc3\xa9s madur i m\xc3\xa9s p\xc3\xa0l\xc2\xb7lid a la zona de l'\xc3\xa0pex. El fruit est\xc3\xa0 molt ornamentat, t\xc3\xa9 unes vuit fileres longitudinals de tubercles subc\xc3\xb2nics i molts m\xc3\xa9s tubercles petits pel mig. S'obre en tres valves de manera que exposa les llavors embeinades en una polpa vermella i enganxifosa que queden penjant en dues fileres per la cara de cada valva. Els fruits de plantes cultivades acostumen a ser m\xc3\xa9s grans, poden arribar a fer 45 cm x 9 cm, i tenen la superf\xc3\xadcie m\xc3\xa9s sua, amb menys rugositats. _NEWLINE_Les llavors s\xc3\xb3n oblongues i aplanades, i fan uns 10\xc2\xa0mm x 5\xc2\xa0mm. Poden ser blanques o marrons, amb el cap esculpit i els marges amb solcs.\n_START_SECTION_\nGastronomia\n_START_PARAGRAPH_\nEl cogombre tropical \xc3\xa9s una hortalissa utilitzada a la cuina de molts pa\xc3\xafsos tropicals, especialment al subcontinent indi i a l'\xc3\x80sia del sud-est. Moltes persones troben el gust amarg molt agradable. Es pot preparar fregit, cru en amanida, o saltat amb coco ratllat i bitxo en una gran varietat de preparacions.\n_START_SECTION_\nFarmacologia\n_START_PARAGRAPH_\nLa mom\xc3\xb2rdica compr\xc3\xa8n unes 40 esp\xc3\xa8cies, la majoria de les quals es troben a l'\xc3\x80frica. Els fruits de moltes d'aquestes esp\xc3\xa8cies silvestres s'utilitzen per a l'alimentaci\xc3\xb3 com a vegetals, mentre que alguns altres s\xc3\xb3n utilitzats en la medicina tradicional.\n_START_SECTION_\nPart utilitzada (droga)\n_START_PARAGRAPH_\nAl Jap\xc3\xb3 i a algunes parts d'\xc3\x80sia, dels fruits secs se'n fa un t\xc3\xa9 molt popular per les seves propietats sanadores._NEWLINE_A l'\xc3\x80frica el fruit es pren com a purgatiu i verm\xc3\xadfug. Les fulles en remull amb aigua es prenen per combatre la diarrea i la disenteria, o b\xc3\xa9, s'utilitzen com a \xc3\xa8nema per les seves propietats astringents. _NEWLINE_Les llavors s'utilitzen com antihelm\xc3\xadntics al Congo. _NEWLINE_La planta sencera s'utilitza a l'oest d'\xc3\x80frica com a antipir\xc3\xa8tic, tant rentant a la persona amb la planta com prenent-ne la infusi\xc3\xb3. Fent un \xc3\xa8nema de la planta sencera o com a gotes es pot tractar la febre groga i la icter\xc3\xadcia. Tamb\xc3\xa9 s'utilitza com a afrodis\xc3\xadac i pel tractament local de la gonorrea. La decocci\xc3\xb3 de la planta s'utilitza per millorar els fur\xc3\xbancols, les \xc3\xbalceres i les inflamacions s\xc3\xa8ptiques. Si polvoritzem la planta, s'obt\xc3\xa9 una pols que ajuda a tractar les \xc3\xbalceres malignes, el c\xc3\xa0ncer de mama i els parasitismes cutanis com ara la fil\xc3\xa0ria o els cucs de Guinea. _NEWLINE_Una preparaci\xc3\xb3 amb els estams i les fulles s'utilitza per tractar la framb\xc3\xa8sia causada per Treponema pertenue. Les fulles tamb\xc3\xa9 es prenen per millorar problemes menstruals, i barrejades amb altres drogues alleugen problemes card\xc3\xadacs com ara la taquic\xc3\xa0rdia. _NEWLINE_L'arrel es fa servir com a tractament contra la s\xc3\xadfilis, el reumatisme i tamb\xc3\xa9 com a abortiu. Hi ha molts altres remeis que contenen la mom\xc3\xb2rdica, provinents d'\xc3\x80sia i Am\xc3\xa8rica per tractar el c\xc3\xa0ncer, la diabetis, la psoriasi i moltes altres malalties infeccioses._NEWLINE_La mom\xc3\xb2rdica \xc3\xa9s especialment reconeguda per ser un remei contra la diabetis mellitus, nom\xc3\xa9s pel simple fet de menjar-ne el fruit regularment com a verdura.\n_START_SECTION_\nUsos medicinals\n_START_PARAGRAPH_\nLa mom\xc3\xb2rdica cont\xc3\xa9 diverses subst\xc3\xa0ncies medicinals, sobretot a les llavors. T\xc3\xa9 efectes hipoglucemiants, antivirals, antitumorals i antioxidants. Per aix\xc3\xb2 s'utilitza en casos de prevenci\xc3\xb3 de c\xc3\xa0ncer, diabetis, febre, HIV i SIDA, infeccions i trastorns menstruals.\n_START_SECTION_\nToxicitat\n_START_PARAGRAPH_\nLes dones embarassades i els nens no haurien de consumir-ne, ja que cont\xc3\xa9 subst\xc3\xa0ncies t\xc3\xb2xiques i abortives com ara certes lecitines i alcaloides. Poden haver-hi efectes sin\xc3\xa8rgics adversos com ara hipogluc\xc3\xa8mia i hepatotoxicitat quan es combina amb insulina o agents orals hipoglucemients. En nens s'ha vist que els arils vermells s\xc3\xb3n altament t\xc3\xb2xics i causen v\xc3\xb2mits, diarrea i fins i tot la mort.\n_START_SECTION_\nObservacions\n_START_PARAGRAPH_\n(Cultiu, comer\xc3\xa7, conservaci\xc3\xb3, legislaci\xc3\xb3, hist\xc3\xb2ria, altres usos, etc.\n_START_SECTION_\nCreixement i desenvolupament\n_START_PARAGRAPH_\nLes llavors germinen al cap de 5-7 dies despr\xc3\xa9s de ser plantades, per\xc3\xb2 les llavors fresques poden quedar latents durant mesos. La tija comen\xc3\xa7a a cr\xc3\xa9ixer a les 2 setmanes. La floraci\xc3\xb3 t\xc3\xa9 lloc cap a les 5-6 setmanes (flors masculines) i 10 dies despr\xc3\xa9s (flors femenines). Dura uns 6 mesos. L'antesi dels cap\xc3\xadtols florals t\xc3\xa9 lloc al mat\xc3\xad. Al cap de 10-14 dies despr\xc3\xa9s de la floraci\xc3\xb3 comencen a apar\xc3\xa8ixer els fruits. Aquests creixeran durant 25-30 dies fins que seran madurs i hauran adquirit una coloraci\xc3\xb3 ataronjada.\n_START_SECTION_\nInfeccions i plagues\n_START_PARAGRAPH_\nEl cogombre tropical \xc3\xa9s susceptible a patir m\xc3\xbaltiples infeccions. \xc3\x89s hoste del virus tipus W de la taca anular de la papaia (PRSV-W), i del virus del mosaic de la s\xc3\xadndria (WMV)._NEWLINE_Les plagues m\xc3\xa9s importants s\xc3\xb3n causades per Dacus cucurbitae, que provoca un creixement raqu\xc3\xadtic de les plantes i un nombre molt inferior de fruits. Tamb\xc3\xa9 ocasionen plagues els escarabats Epilachna spp., les erugues Spodoptera spp., Heliothis armigera i els \xc3\xa0cars.\n_START_SECTION_\nProducci\xc3\xb3\n_START_PARAGRAPH_\nCada planta de mom\xc3\xb2rdica pot donar entre 5 i m\xc3\xa9s de 100 fruits, per\xc3\xb2 nom\xc3\xa9s en cultius de fruita petita.\n_START_SECTION_\nConservaci\xc3\xb3\n_START_PARAGRAPH_\nEls fruits han d'estar a\xc3\xafllats de fruits que produeixin altes concentracions d'etil\xc3\xa8, per prevenir-ne la maduraci\xc3\xb3. Es poden conservar durant llargs per\xc3\xadodes de temps, fins a m\xc3\xa9s de 4 setmanes a 1-2 \xc2\xb0C i entre un 85-90% d'humitat. S'han de mantenir sempre per sobre els 0 \xc2\xb0C, ja que s\xc3\xb3n sensibles al fred, i per sota els 10 \xc2\xb0C, ja que per sobre aquesta temperatura tendeixen a tornar-se grocs, obrir-se i perdre qualitat.\n_START_SECTION_\nGen\xc3\xa8tica\n_START_PARAGRAPH_\nMolts dels cultius locals de cogombre tropical estan en proc\xc3\xa9s de desaparici\xc3\xb3 a causa dels cultius comercials, a gran escala. Hi ha col\xc2\xb7leccions gen\xc3\xa8tiques a NBPGR, Nova Deli, \xc3\x8dndia, Taiwan, AVRDC, a l0universitat de Kasetsart, Tail\xc3\xa0ndia i altres instituts de recerca de l'\xc3\x80sia tropical.\n_START_SECTION_\nCultiu\n_START_PARAGRAPH_\nMolts dels cultius utilitzats a l'est d'\xc3\x80frica estan importats des de pa\xc3\xafsos asi\xc3\xa0tics. Les plantes cultivades i les silvestres es creuen r\xc3\xa0pidament i aix\xc3\xb2 fa que hi hagi intermedis de molts tipus. _NEWLINE_Els tipus de mom\xc3\xb2rdica silvestres africans poden ser explotats com a fonts potencials resistents a infeccions. Avui en dia els pagesos es centren en l'h\xc3\xadbrid F1, que presenta una major producci\xc3\xb3, m\xc3\xa9s resist\xc3\xa8ncia a infeccions i m\xc3\xa9s uniformitat._NEWLINE_La import\xc3\xa0ncia de la selecci\xc3\xb3 se centra en criteris com: creixement r\xc3\xa0pid, percentatge elevat de flors femenines, resist\xc3\xa8ncia a plagues i infeccions i el grau d'amargor.\n_START_SECTION_\nPron\xc3\xb2stic\n_START_PARAGRAPH_\nTenint en compte la popularitat de la mom\xc3\xb2rdica a l'\xc3\x80sia tropical i el desenvolupament de cultius amb l'h\xc3\xadbrid F1, s'espera que la popularitat d'aquesta planta creixi a l'\xc3\x80frica tamb\xc3\xa9. Per altra banda, com que els resultats dels experiments amb mom\xc3\xb2rdica per al tractament de la diabetis encara s\xc3\xb3n una mica contradictoris, cal fer m\xc3\xa9s recerca, per\xc3\xb2 \xc3\xa9s evident que la mom\xc3\xb2rdica cont\xc3\xa9 diversos components amb activitats interessants des d'un punt de vista farmacol\xc3\xb2gic, i \xc3\xa9s per aix\xc3\xb2 que pot tenir un cert potencial per portar a terme el desenvolupament de futures medicines."